b'\n_START_ARTICLE_\nBlohm & Voss BV 141\n_START_SECTION_\nZasnova\n_START_PARAGRAPH_\nGlavni konstruktor letalskega dela podjetja Blohm & Voss dr. Richard Vogt se je v drugi polovici tridesetih veliko ukvarjal s povsem novimi zamislimi v konstrukciji letal. Vogt je bil zadosti smel, da si je dovolil iskati v neznanih smereh in ob tem tvegati poslovni neuspeh. Seveda je za to bilo potrebno zaupanje lastnikov tovarne, kar je v tem podjetju do tedaj znanem zgolj po ladjah in kar se letalstva ti\xc4\x8de, lete\xc4\x8dih \xc4\x8dolnih imel. Tako je v \xc4\x8dasu pred in med drugo svetovno vojno pri\xc5\xa1lo ven nekaj res zanimivih izdelkov in eden od teh je bil BV 141._NEWLINE__NEWLINE_To letalo je bilo rezultat dela na novih, radikalnih idejah v postavitvi osnovnih letalskih delov, katerih namen je bil poiskati najustreznej\xc5\xa1o re\xc5\xa1itev, da bi dobili letalo z izjemnimi manevrirnimi lastnostmi. Tako so v tem iskanju poizkusili tudi z asimetri\xc4\x8dno oblikovanim letalom in ker so bili testi zadovoljujo\xc4\x8di, so ga predstavili nem\xc5\xa1kemu ministrstvu za letalstvo - RLM (nem\xc5\xa1ko: Reichsluftfahrtministerium)._NEWLINE__NEWLINE_Le to je leta 1937 razpisalo zahtevo po enomotornem letalu za takti\xc4\x8dne izvidni\xc5\xa1ke naloge z zahtevo po \xc4\x8dim bolj\xc5\xa1i okretnosti in pa predvsem po dobrem razgledu iz letala, da bi bilo posadki s tem olaj\xc5\xa1ano opazovanje okolice. Vse to je BV 141 sicer imel, vendar pa mu je nasproti stal \xc5\xa1e bolj\xc5\xa1i stroj - Focke-Wulf Fw 189 Uhu, ki je tudi zmagal na razpisu in ga je Luftwaffe uporabljala skozi celo vojno za ogledni\xc5\xa1ke naloge nad boji\xc5\xa1\xc4\x8dem.'